題砥齋
作者：王柏
朝代：宋

paragraphs: 古劍蟠雙蛟，瑞景騰豐城。
耿耿涵義氣，凜凜無俗情。
塵世三十載，世事嗟冥冥。
當道舞狐鼠，白晝嘷山精。
秋風清夜發，匣內鏗然鳴。
故人耿介士，有砥靜且平。
寄語善持保，功用真難輕。
莫授刀錐銛，耗蝕徒欹傾。
許我礪英芒，一抹霜花明。
北掃京洛暗，南擊猩鼯腥。
彈鋏倚霄漢，掌上風雲驚。
物莫不有用，時兮非人能。